Ing wayah jam lima esuk bêkêl Kêdhungputri têka, mantri banjur takon: Kira-kira wong aran Sutamêja iku wani mogok apa mlaku, yèn lumayu cêgatane ing ngêndi. Bekel mangsuli yèn kira-kira Sutamêja lumayu, dene cêgatane ana sawetaning kali, pinggir alas sawetaning dhukuh. Dalan mênyang omahe Sutamêja saka kulon. Mantri banjur marentah marang bêkêl têlu sakancane, ambarisi sawetaning desa, yèn ana wong lumayu ora gêlêm diandhêg, kêna diwasesa. Dene kang dikanthi mêtu kulon: bêkêl Kêdhungputri Dhuwur, bêkêl Jungke, Jasêtama, kamituwa Kasanga, jagabaya Karas, lan kapala angon Karas.